open-index/open-wikipedia-markdown huggingface dataset:
Frode Estil

**Frode Estil** (fæddur 31. maí 1972) er norskur gönguskíðagarpur. Hans helsti kostur er að geta skipt hratt um göngustíl og er hraður á upphlaupum að marki.

Á ÓL 2006 tók Frode þátt í 2x15 km eltigöngu, en það fór ekki betur en svo að hann féll í startinu og endaði aftastur í hópnum. Við fallið brotnaði annar stafurinn og annað skíðið svo hann þurfti að skipta. Við tók svo erfið gangan, að vinna sig upp fram að þeim sem fóru fyrir hópnum. Það lukkaðist, og þegar komið var inn á síðustu metrana vann Frode sig upp um 3 sæti í æsilegum eltingaleik við Rússann Jevgenij Dementiev, sem þó fór með sigur af hólmi.

## Meistaratitlar
* HM 2001: gull í 4 x 10 km boðgöngu, silfur í 30 km klassískum stíl
* ÓL 2002: deildt gull í 2x15 km eltigöngu (ásamt Thomas Alsgaard), gull í boðgöngunni, silfur í 15 km klassískum stíl
* HM 2003: gull í 4 x 10 km boðgöngu, brons í 15 km  og 30 km klassískum stíl
* HM 2005: gull í 50 km klassískum stíl, gull í boðgöngu, brons í 2x15 km eltigöngu
* ÓL 2006: silfur í 2x15 km eltigöngu

## Tengill
* Upplýsingar um Frode hjá FIS
Vetrarólympíuleikarnir 2006

**Vetrarólympíuleikarnir 2006** voru haldnir í Tórínó á Ítalíu. Þetta var í annað sinn sem vetrarólympíuleikar eru haldnir á Ítalíu, áður höfðu þeir verið haldnir í Cortina d'Ampezzo árið 1956. 

20.000 sjálfboðaliðar tóku þátt í leikunum og unnu við að taka á móti keppendum, áhorfendum og fjölmiðlum, ásamt því að vinna við keppnisstaðina.

Heilladýr leikanna voru tvö; kvenlegi snjóboltinn Neve og karlmannlega grýlukertið Gliz.

## Dagatal

## Svæði
Keppnissvæðin voru nokkur og eru þau í eftirfarandi borgum og bæjum:
* Torino
* Bardonecchia
* Cesana-San Sicario
* Pinerolo
* Pragelato
* Sauze d'Oulx
* Sestriere

## Þátttökulönd

Eftirfarandi lönd höfðu þátttakendur á Vetrarólympíuleikunum 2006:

## Verðlaunahæstu lönd
Pragelato

**Pragelato** er sveitarfélag í héraðinu Piemonte á Ítalíu. Í sveitarfélaginu bjuggu 536 manns árið 2004 og er hann í 1.524 metrum yfir sjáfarmáli. Samnefndu bær liggur 10 km frá Sestriere og 82 km frá höfuðborg héraðsins Torino.

Í febrúar 2006 voru Vetrarólympíuleikarnir haldnir í Torino og fóru norrænu greinarnar fram í Pragelato.
Sestriere

**Sestriere** er sveitarfélag í Torino-héraði á Ítalíu. Þar búa um 850 manns.

Á 4. áratug síðustu aldar byggði Giovanni Agnelli (stofnandi Fiat) tvö hótel og skíðalyftur í bænum. Seinna kom einnig skíðastökkspallur, annað hótel og fleiri skíðalyftur. Á veturnar eru þar haldin mót í heimsbikarnum í ólíkum alpagreinum og í febrúar 2006 fóru keppnir í alpagreinum á Vetrar-ÓL 2006 fram þar.
Bordeaux

**Bordeaux** (oksítanska: *Bordèu*) er hafnarborg í suð-vesturhluta Frakklands. Í borginni og aðliggjandi byggðum býr tæp milljón manns. Íbúar borgarinnar eru kallaðir *Bordelais*. Borgin er meðal annars þekkt fyrir mjög öflugan háskóla og eru nemendur þar rétt undir 100.000. Borgin er enn fremur þekkt fyrir að vera mikil miðstöð hernaðar-, flug- og geimvísindarannsókna í Evrópu. Hún er einnig þekkt fyrir Bordeauxvín sem við hana er kennt.

## Menntun
* EPITECH
* ESME Sudria
* Kedge Business School
* Université Bordeaux I
Félag frjálshyggjumanna

**Félag frjálshyggjumanna** starfaði 1979 - 1989 að því að kynna frjálshyggju á Íslandi með útgáfu tímarits, bóka og bæklinga og fundahaldi. Félagið var stofnað á áttræðisafmæli Friedrichs A. von Hayeks 8. maí 1979. Stjórn þess skipuðu Friðrik Friðriksson, síðar viðskiptafræðingur, sem var formaður, Auðun Svavar Sigurðsson, síðar skurðlæknir, Árni Sigfússon, síðar borgarstjóri og bæjarstjóri, Gunnlaugur Sævar Gunnlaugsson, síðar forstjóri, Hannes Hólmsteinn Gissurarson, síðar prófessor, Hreinn Loftsson, síðar lögmaður, og Skafti Harðarson, síðar framkvæmdastjóri. Félagið átti sér ýmsa öfluga bakhjarla, meðal annarra þá Pétur Björnsson, forstjóra Vífilfells, Pálma Jónsson, forstjóra Hagkaups, Odd Thorarensen lyfsala og Ragnar Halldórsson forstjóra. Stjórnarmenn voru allir sjálfstæðismenn, þótt félagið væri ekki í neinum skipulagstengslum við Sjálfstæðisflokkinn. Ýmsir forystumenn Sjálfstæðisflokksins, til dæmis Geir Hallgrímsson, Davíð Oddsson og Eyjólfur Konráð Jónsson, studdu félagið með ráðum og dáð.

Félag frjálshyggjumanna gaf meðal annars út bókina *Velferðarríki á villigötum* (1981) eftir Jónas H. Haralz bankastjóra og *Einstaklingsfrelsi og hagskipulag* (1982) eftir Ólaf Björnsson prófessor. Nokkrir erlendir fyrirlesarar komu beint eða óbeint á vegum félagsins til Íslands. Frægastir voru Nóbelsverðlaunahafarnir Friedrich A. von Hayek (1980), James M. Buchanan (1982) og Milton Friedman (1984), en erindi þeirra komu út í bókinni *Lausnarorðið er frelsi* (1994). Þau voru einnig birt í tímaritinu *Frelsinu*, sem Félag frjálshyggjumanna gaf út 1980-1987. Hannes Hólmsteinn Gissurarson var ritstjóri þess 1980-1987, en Guðmundur Magnússon, sagnfræðingur og rithöfundur, 1987-1989. Í ritnefnd tímaritsins voru þeir Gísli Jónsson norrænufræðingur, Jónas H. Haralz, Matthías Johannessen skáld, Ólafur Björnsson og Þorsteinn Sæmundsson stjarnfræðingur. Félag frjálshyggjumanna var lagt niður, þegar ljóst þótti, að það hefði náð tilgangi sínum.
Sin City

**Sin City** getur átt við:
* Teiknimyndaseríuna Sin City eða;
* Kvikmyndina Sin City byggða á þeim.
* Gælunafn yfir borgin Las Vegas, Nevada, Bandaríkjunum
Sin City (kvikmynd)

***Sin City*** eða ***Frank Miller's Sin City*** er bandarísk kvikmynd frá 2005. Myndin er byggð á samnefndum teiknimyndasögum eftir Frank Miller. Robert Rodriguez sá um leikstjórn fyrir utan eina senu sem Quentin Tarantino leikstýrði.

Í myndinni berjast hetjur saman gegn fjandmönnum sínum í borginni *Basin City*, þar sem skilin milli góðs og ills eru ekki svo glögg. 

Sin City er byggð í kringum fjórar laustengdar sögur; *The Customer is Always Right*, *The Hard Goodbye*, *The Big Fat Kill* og *That Yellow Bastard*.

Áætlað er að gera framhald á myndinni, *Sin City 2*, í náinni framtíð og jafnvel *Sin City 3: Hell and Back*.

## Tengill
Petter Northug

**Petter Northug** (fæddur 6. janúar 1986) er norskur skíðagöngugarpur. Hann er frá Mosvik í Norður-Þrændalögum. Northug er einn sigursælasti vetraríþróttamaður allra tíma en enginn karlkyns skíðagöngumaður hefur fleiri verðlaun frá heimsmeistaramótum

Northug varð Norgesmeistari í 30 km skíðagöngu í janúar 2006. Þar þurfti hann að glíma við Frode Estil á síðustu metrunum en hafði þann síðarnefnda rétt áður en farið var yfir marklínuna.

Hann var ekki valinn í ólympíulið Norðmanna fyrir Vetrarólympíuleikana 2006 en þess í stað hneppti hann fjögur gull á HM yngri keppenda í Slóveníu. Þar vann hann tvöföldu eltigönguna, sprettganginn og 10 km í klassískum stíl. Auk þess var hann í sigurliði Norðmanna í boðgöngu.

## Tenglar
* Listi yfir titla Petter Northug 
* Myndir hjá Adresseavisen
Lífspekifélagið

**Lífspekifélagið** (áður Guðspekifélagið; á ensku: *Theosophical Society*) er alþjóðleg hreyfing sem helgar sig dulspekitrúnni guðspeki.

Hin rússneska Helena Blavatsky stofnaði hreyfinguna um guðspeki árið 1875 í New York-borg. Á þeim tíma voru dulspeki og spíritismi vinsælar hreyfingar. Trúarhreyfing hennar hélt því fram að til væri ævafornt bræðralag vitringa sem byggju yfir dulrænum mætti. Vitringarnir væru til um heim allan, en höfuðstöðvar þeirra væru í Tíbet. Samkvæmt trú guðspekinga vilja vitringarnir deila speki sinni, sem mun einn daginn vera æðri öllum trúarbrögðum. Guðspekingar trúa á endurholdgun eftir dauðan og karma. Sjálfir líta guðspekingar ekki á hreyfingu sína sem trúarbrögð. 

Eftir að Helena Blavatsky lést klofnaði hreyfingin í tvennt. Einn hópur er  með höfuðstöðvar í Chennai á Indlandi, en hinn er með höfuðstöðvar í Kaliforníu. Íslandsdeild félagsins tilheyrir þeirri hreyfingu sem er í Indlandi. 

Guðspekifélagið stofnaði útibú í Reykjavík 1912 en Íslandsdeild Guðspekifélagsins var formlega stofnuð 1921. Guðspekifélagið á Íslandi breytti um nafn árið 2018 og heitir nú Lífspekifélagið á Íslandi. 

## Tenglar
* Heimasíða Lífspekifélagsins á Íslandi 
* Guðspekifélagið 25 ára, Fálkinn, 39. Tölublað (28.09.1945), Blaðsíða 2
Spáskáldskapur

**Spáskáldskapur** eða **furðusögur** er flokkur bókmenntagreina sem snúast um hluti sem ekki eiga sér samsvörun í veruleikanum eins og við þekkjum hann. Hugtakið er notað yfir skáldskap sem fæst við yfirnáttúrulega hluti, gerist í ímyndaðri framtíð eða hliðarveruleika. Bókmenntagreinar sem taldar eru til spáskáldskapar eru meðal annars fantasíur, hrollvekjur, vísindaskáldskapur, efsögur, útópíur og dystópíur, og ofurhetjusögur. Þessar aðalgreinar skiptast svo í fjölmargar undirgreinar og blandaðar greinar, eins og vísindafantasíur, draugasögur, vampírusögur, gufupönk og sæberpönk, og heimsendaskáldskap.
Evrópa (aðgreining)

**Evrópa** getur átt við eftirfarandi:

* Evrópa er heimsálfa
* Evrópa gyðja í grískri goðafræði. 
* Evrópa er eitt af fylgitunglum reikistjörnunnar Júpíters
Juan Rodríguez Cabrillo

**Juan Rodríguez Cabrillo** (einnig þekktur á portúgölsku sem *João Rodrigues Cabrilho*) var portúgalskur landkönnuður sem kannaði vesturströnd Ameríku í umboði Spánverja. Cabrillo var fyrsti Evrópubúinn sem sigldi um strendur Kaliforníu í Bandaríkjunum. Hann átti einnig þátt í stofnun borgarinnar Oxaca í Mexíkó.

## Uppruni
Lítið er vitað um æskuár Cabrillos, ekki er einu sinni víst hvort hann hafi verið spænskur eða portúgalskur. Flestar ævisögur um hann segja hann hafa verið portúgalskan, en í bókinni *Juan Rodriguez Cabrillo* heldur sagnfræðingurinn Harry Kelsey því fram að hann hafi verið fæddur á Spáni, líklega í Sevilla eða í Cuellar.

Þá er fæðingarár hans líka á reiki, sem og ætterni, en fyrrnefndur Harry Kelsey heldur því fram að hann hafi verið af fátæku fólki kominn og fæddur í kringum 1498 eða 1500.

## Ferðir

Cabrillo sigldi til Havana sem ungur maður og gekk til liðs við Hernán Cortés í Mexíkó. Seinna varð hann einn af ríkustu landvinningamönnunum með því að hneppa indjána í Guatemala í þrældóm og láta þá vinna í gullnámu.

Eftir för Francisco de Ulloa árið 1539 til Kaliforníuflóa var Cabrillio sendur af stað til að fara með leiðangur upp vesturströnd Bandaríkjanna og kanna viðskiptatækifæri. Spánverjar vonuðust jafnvel til að hann finndi leið til Kína, en á þessum tíma var ekki vitað hversu víðfemt Kyrrahafið var. 

27. júní árið 1542 hóf Cabrillo för sína frá Navidad (nú Acapulco) í Nueva España (nú Mexíkó). 28. september sama árs kom hann að land í San Diego flóa og nefndi hann San Miguel. Hann sigldi síðan upp með ströndinni alveg upp að Russian River - ánni, áður en vetrarstormar hröktu þá aftur. 23. nóvember komst leiðangurinn til Santa Catalina Island eyju, útaf ströndum Kaliforníu. Þar huggðust þeir hafa vetursetu og lagfæra skipin. Á þessari eyju fótbrotnaði Cabrillo, illt hljóp í sárið og dó hann 3. janúar árið 1543. Leiðangurinn sneri aftur til Navidad 14. apríl árið 1543. Ekki er vitað hvar Cabrillo var grafinn.

Lýsing skrifara leiðangursins er týnd, en annar landkönnuður, Andrés de Urdaneta skrifaði útdrátt úr henni áður en hún týndist.

## Arfleifð

Samtímamenn Cabrillo vissu lítið um leiðangur hans og engin af nafngiftum hans á stöðum í Kaliforníu hélst. Þá stofnaði hann enga bæi. Því er Cabrillo í dag fyrst og fremst minnst sem fyrsta Evrópubúans sem sigldi um strendur Kaliforníu, og margar götur og byggingar bera nafn hans þar. Dæmi um það eru *Cabrillo College* í Aptos, hluti hraðbrautarinnar *Pacific Coast Highway 1* er kallaður *Cabrillo Highway* og í San Diego er minnismerki um hann.

## Tenglar
* Stutt ævisaga um Cabrillo (á ensku) 
* Minnismerkið um Cabrillo í San Diego
Jay Leno

**Jay Leno** (fæddur 28. apríl, 1950) er bandarískur þáttastjórnandi af ítölskum og skoskum uppruna. Hann er best þekktur fyrir að hafa stjórnað *The Tonight Show* á bandarísku sjónvarpsstöðinni NBC. Hann á einnig framleiðslufyrirtækið *Big Dog Productions* sem framleiðir *The Tonight Show* í samvinnu við NBC.

## Uppruni
Leno fæddist sem *James Henry Muir-Leno* í New Rochelle í New York. Hann ólst upp í Andover, Massachusetts og er með bachelor gráðu í talmeinafræði.

### Uppistand
Leno hóf ferilinn með því að koma fram á næturklúbbum, börum og nokkurn veginn hvaða stað sem er sem myndi gefa honum kost á að koma fram í eins og fimm mínútur. Hann varð fljótt þekktur fyrir þægilega framkomu sína, bæði á sviði og utan sviðs, sem og fyrir sérstakt útlit (t.d. stóra höku). Hann kom stundum fram í *The Tonight Show* sem þá var stýrt af Johnny Carson, en hélt samt áfram við að koma fram á næturklúbbum, allt að átta eða níu á hverju kvöldi.

Eftir að nokkrir vinir hans urðu áhrifamiklir í sjónvarpsgeiranum kom hann oftar fram á þeim vettvangi. Þannig kom hann sérlega oft fram í Late Night with David Letterman þættinum. Forustumenn NBC tóku eftir þessum vinsældum og ákváðu að gera hann að stjórnanda  *The Tonight Show* þegar þáverandi þáttarstjórnandi, Joan Rivers, hætti.

## Þáttastjórnandi í Tonight Show
Þegar Carson hætti árið 1992 bjuggust margir við að David Letterman myndi taka við af honum. Í hönd fóru miklar umræður og samningaviðræður, og lauk þeim með sigri Lenos. Letterman gerði aftur á móti samning við CBS um að stýra helsta keppinaut *Tonight Show* sem hét *Late Show*. Fyrstu árin hafði Letterman betur hvað áhorfendatölur snerti, en *The Tonight Show* tók forystuna 1995 og hefur haldið henni síðan. Í október árið 2005 sagði Leno að hann hefði ekki talað við David Letterman í 13 ár.

Á 50 ára afmæli *The Tonight Show* hinn 27. september árið 2004 tilkynnti Leno að hann myndi hætta þegar samningur hans rynni út árið 2009. Þá myndi Conan O'Brien, stjórnandi Late Night taka við af honum.

## Einkalíf
### Áhugamál
Leno er þekktur fyrir söfnun sína á bílum og mótórhjólum. Hann á stórt safn af fornbílum og ekur yfirleitt einum af bílunum til og frá vinnu. Þá er hann dálkahöfundur í blaðinu Popular Mechanics.

### Fjölskyldumál
1980 giftist Leno *Mavis Leno*, sem er þekkt fyrir störf sín í þágu afghanskra kvenna undir stjórn Talibana. Þau eiga engin börn.

## Tenglar
* Jay Leno á IMDB
Treasure Island (eyja)

**Treasure Island** er manngerð eyja í San Francisco-flóa milli San Francisco og Oakland. Hún var gerð árið 1939 fyrir Heimssýninguna í San Francisco. Treasure Island tengist annarri eyju, Yerba Buena Island, um mjótt eiði. Eyjan er algjörlega innan borgarmarka San Francisco.

Í seinni heimsstyrjöldinni var eyjan notuð sem flotastöð af bandaríska sjóhernum. Hún er enn í eigu sjóhersins, þótt stöðin hafi verið lögð niður árið 1996. 

## Tilvísanir
Mellowdrone

**Mellowdrone** er bandarísk hljómsveit stofnuð af Jonathan Bates seint á tíunda áratug tuttugustu aldar.

## Meðlimir
* Jonathan Bates (aðalsöngvari/gítarspilari)
* Tony DeMatteo (gítarleikari)
* Cami Gutierrez (bassaleikari/hljómborðsspilari/söngvari)
* Brian Borg (trommari)
Fyrrverandi meðlimir:
* Greg Griffith (bassaleikari)
* Scott Ellis (trommari)

## Hljómplötur
**Boredom Never Sounded So Sweet (ep)*  (1999)
**Glassblower (ep)*  (2001)
**A Demonstration of Intellectual Property (ep)* (2003)
**Go Get 'Em Tiger (ep)*  (2004)
**Box* (2006)

## Tenglar
* Opinbert vefsetur Mellowdrone
* Mellowdrone á MusicBrainz
Draumur

**Draumar** eru sýnir, hljóð eða önnur skynjun sem fólk upplifir í svefni, sem mynda oftast samfellda frásögn um eitthvað tiltekið efni.
Rannsóknir vísindamanna hafa sýnt fram á að draumar séu oft uppgjör á deginum og hreinsun í undirmeðvitundinni sem hefur geymt miklar, jafnvel ónothæfar upplýsingar yfir daginn. Það er þess vegna sem draumar fylgja oft tilfinningum þess sem dreymir, sbr. martraðir. Rannsóknir hafa einnig sýnt að sum dýr dreymir.

Draumar eiga stóran þátt í menningarsögunni, bæði almenningur og fræðimenn hafa velt fyrir sér tilgangi og merkingu þeirra. Menn trúa því oft að draumar merki eitthvað og að það eigi að taka mark á þeim. Í Íslendingasögunum eru mörg dæmi um að draumar hafi verið fyrirboðar og frægustu draumarnir eru draumar Guðrúnar Ósvífursdóttur í Laxdælu.

## Draumakenningar
Þekktustu hugmyndir um tilgang drauma eru komnar frá sálgreinandanum Sigmund Freud sem setti fram kenningar sínar um 1900. Í þá daga lítið sem ekkert vitað um þá heilastarfsemi sem einkennir draumsvefn, en vísindalegar rannsóknir á svefni hófust ekki fyrr en á þriðja áratug 20. aldar. Þar sem Freud gat ekki rennt vísindalegum stoðum undir kenningu sína lagði hann megináherslu á inntak drauma, eins og almenningur hefur gert í gegnum tíðina, og greindi hundruð drauma. Með því að greina drauma fólks taldi Freud sig geta skyggnst inn í dulvitund fólks. Eins og flestar kenningar Freuds hafa samt draumakenningar hans verið umdeildar innan sálfræði, svo ekki sé meira sagt, og sumir sálfræðingar afneita þeim alfarið og telja þær ekki til vísinda heldur hjáfræða.

Rétt eins og Freud greindi sálfræðingurinn J. Allan Hobson fjölda drauma og rannsakaði eðli þeirra. Ólíkt Freud byggði Hobson sínar niðurstöður á þeirri vísindalegu þekkingu sem hefur fengist með heilarannsóknum síðustu áratugina. Menn hættu að leita að duldum skilaboðum í draumum og fóru þess í stað að rannsaka formgerð þeirra. Þá er ekki verið að tala um smættarhyggju sem gengur út á að skýra drauma einvörðungu sem aukaafurð heilabylgna í bliksvefni heldur viðhorf í anda hugfræðinnar. Reynt er að komast að því hvaða áhrif skynjun, hugsun og tilfinningalífið hafa á drauma. Í því samhengi eru draumar vissulega áfram mikilvægt rannsóknarefni.

## Heimild
* Aldís Guðmundsdóttir og Jörgen Pind (2003). *Almenn sálfræði: Hugur Heili Hátterni*.

## Tenglar

* 
* 
*
Wine Country

**Wine Country** er auknefni á svæði norðan við San Francisco í Norður-Kaliforníu, Bandaríkjunum. Svæðið er heimsþekkt fyrir vínrækt sína, sem hófst 1838. Í Wine Country eru um 200 vínbú, flest í staðsett í dölum svæðisins, Napa Valley og Russian River Valley.

Helstu þéttbýliskjarnar svæðisins eru Santa Rosa (þar sem mynd Hitchcocks *[[Shadow of a Doubt]]* á að gerast), Napa, Calistoga, Geyserville, Bodega Bay, Healdsburg, Fort Ross og Ukiah.

Wine Country er yfirleitt talið liggja innan Napa, Sonoma og Mendocino sýslnanna, en vínviður er ræktaður mun norðar.
Napa-sýsla (Kaliforníu)

**Napa-sýsla** (enska: *Napa County*) er sýsla í Kaliforníu í Bandaríkjunum, norður af San Francisco. Í sýslunni má finna Napa Valley. Árið 2020 bjuggu á svæðinu 138.019 manns. Höfuðstaður sýslunnar nefnist Napa.

Napa County er þekkt fyrir vínframleiðslu sína, sem er í svipuðum gæðaflokki og frönsk og ítölsk vín. Sýslan er stutt frá San Francisco, Oakland og Sacramento og er mjög eftirsóttur staður til að búa á. Ekki er óalgengt að húsnæði í sýslunni seljist á allt að 10 milljónir dollara (u.þ.b. 650 milljónir íslenskra króna).

*Napa* er komið úr indjánamáli og getur þýtt *hús*, *móðurland* eða *fiskur*. 

Notendur Windows stýrikerfisins kunna að kannast við landslag frá Napa County. Einn bakgrunnurinn, Bliss.jpeg, er frá Napa Valley, með grænum hlíðum og bláum himni.

## Borgir og bæir í Napa County
*American Canyon
*Angwin
*Calistoga
*Deer Park
*Napa
*St. Helena
*Yountville

## Vínrækt
Napa Valley lék lykilhlutverk í að skapa vínum frá Kaliforníu góðan orðstý á heimsmarkaði. Eftir að hafa unnið til fyrstu verðlauna bæði í flokki hvítvína og rauðvína á vínsmökkunarhátíð í París árið 1976 komust kalifornísk vín loks á kortið og frá þeim tíma hefur framleiðsla á vínu margfaldast. Ferðamennska tengd víniðnaði er nú stór atvinnugrein og er dalurinn í öðru sæti á eftir Disneylandi hvað viðkemur fjölda ferðamanna sem heimsækja svæðið á hverju ári.

### Vínbú í Napa Valley

* Artesa Winery
* Acacia
* Andretti Winery
* Atlas Peak Vineyards
* Beaulieu Vineyard
* Beringer Blass Wine Estates
* Cakebread Cellars
* Caymas
* Carneros Creek Winery
* Chappellet Winery and Vineyard
* Chateau Montelena 
* Chimney Rock Winery
* Clos Du Val Winery 
* Conn Creek Winery
* Delectus Winery
* Domaine Carneros
* Domaine Chandon
* Duckhorn Vineyards
* Dutch Henry Winery
* Far Niente Winery
* Folie a Deux
* Frank Family Winery
* Franciscan
* Freemark Abbey Winery 
* Frog's Leap Winery
* Goosecross Cellars
* Grgich Hills Winery
* Hans Kornell
* Heitz Wine Cellars
* Hess Collection
* Honig Vineyard & Winery
* Howell Mountain Vineyards
* Charles Krug
* Markham Vineyards
* Louis Martini
* Mayacamas Vineyards
* Merryvale Vineyards
* Monticello Vineyards
* Mount Veeder Winery
* Peju Province
* Pepi Winery
* Pride Mountain Vineyards
* Raymond Vineyard & Cellar
* Robert Keenan Winery 
* Robert Mondavi
* Robert Pecota Winery
* Robert Sinskey Vineyards
* Rutherford Hill Winery
* Rutherford Ranch Vineyards
* Mumm Napa Valley
* Niebaum-Coppola Winery
* Opus One
* Plump Jack Winery
* Pope Valley Winery
* Rutherford Hill Winery
* Saintsbury
* Schramsberg
* Seavey Vineyard
* Sequoia Grove Vineyards
* Shafer Vineyards
* Silver Oak Cellars
* Silverado Vineyards
* Stag's Leap Wine Cellars 
* Stags' Leap Winery 
* Sterling Vineyards
* Stony Hill Vineyard
* Sutter Home
* Trefethen Vineyards
* Turnbull Wine Cellars
* V. Sattui
* Whitehall Lane Winery
* William Hill Winery
* ZD Wines

(ath. ekki tæmandi listi)

## Tilvísanir

## Tenglar

* 
* Allt um Napa Valley (á ensku): http://www.napavalleysearch.com 
* Opinber síða Napa County (á ensku): http://www.co.napa.ca.us/
Kaplakriki

**Kaplakriki** er heimavöllur Fimleikafélags Hafnarfjarðar. Örnefnið er kennt við kapla í merkingunni hryssur.

Íþróttahúsið, með tveimur handboltavöllum, rúmar ríflega 2200 manns í sæti og var vígt árið 1990. Knattspyrnuvöllur er á svæðinu og rúmar hann rétt yfir 3000 manns í sæti. Einnig er þar frjálsíþróttaaðstaða og innanhúsaðstaða tekin i notkun vorið 2015 handa frjálsíþróttafólki félagsins. Sumarið 2004 var svo vígt knatthús nefnt Risinn sem nýtist til æfinga allan ársins hring, síðan haustið 2015 var tekið í notkun minna knatthús sem hlaut nafnið Dvergur. Knatthúsið Skessan var vígt árið 2020.
165 University Avenue

**165 University Avenue** (eða *Háskólastræti 165* eins og það útlegst á íslensku) er lítil skrifstofubygging sem liggur við götuna University Avenue í miðbæ bæjarins Palo Alto í Kaliforníu. Byggingin er fræg fyrir það að hafa verið húsnæði margra þekkta tæknifyrirtækja á meðan þau voru enn lítil og óþekkt. Af þeim eru merkust Google, Logitech og PayPal.

## Tenglar
* Grein á news.com: "A building blessed with tech success"
* Grein frá Mercury News: "The Right Place" 
* "Loftmynd af svæðinu"
Ígerð

**Ígerð** (læknisfræðiheiti: *abscessus*; þýðir „fjarverandi“ eða „að fara í burtu“) er afmörkuð söfnun graftar sem örverur valda oftast en einnig getur verið um að ræða aðskotahlut sem myndar holrúm í líkamsvef (svo sem flís eða byssukúlu).  Graftarmyndunin er aðferð líkamans til að einangra  sýkinguna og koma í veg fyrir frekari dreifingu hennar um líkaman.  Ígerð getur myndast jafnt innan sem utan á líkamanum, jafnvel í líffærum eins og heilanum.  Graftarmyndunin getur valdið tilfærslu eða þjöppum vefja í kring og það getur valdið sársauka.

Örverurnar eða aðskotahlutirnir drepa nærliggjandi frumur sem um leið gefa frá sér eiturefni sem veldur bólgumyndun með því að draga að sér hvít blóðkorn og auka blóðstreymi í sýkta vefnum.  Gröfturinn er því samblanda af dauðum frumum, hvítum blóðkornum, örverum eða aðskotahlutum og eiturefnum sem örverurnar eða blóðkornin leysa úr læðingi.  Að síðustu mynda frumurnar í kringum ígerðina svokallaðan ígerðarvegg sem einangrar sýkta svæðið enn frekar.

## Tenglar
* MedlinePlus Medical Encyclopedia - Abscess
* MedlinePlus Medical Encyclopedia - Skin Abscess
Art Spiegelman

**Art Spiegelman** (fæddur 15. febrúar 1948) er sænsk-bandarískur gyðingur af pólskum ættum og listamaður. Hann skrifaði og teiknaði bókina Maus sem fjallar um upplifun foreldra Spiegelman af því að vera gyðingar í Auschwitz-fangabúðunum í Póllandi í seinni heimsstyrjöldinni. Fyrir bókina hlaut Spiegelman sérstök Pulitzer-verðlaun.

Hann myndskreytti meðal annars marga Garbage Pail Kids límmiða.
Ágústa Eva Erlendsdóttir

**Ágústa Eva Erlendsdóttir** (f. 28. júlí 1982) er íslensk söng- og leikkona. Hún er þekktust fyrir hlutverk sitt sem Silvía Nótt og sem söngkona hljómsveitarinnar Ske.

Ágústa er næstyngst fimm systkina. Hún ólst upp í Hveragerði en flutti á unglingsárunum til Hafnarfjarðar og gekk í Víðistaðaskóla. Hún hóf nám við Menntaskólann í Kópavogi en lauk ekki námi. Hún var virk í leiklist og söng, enda eru það hennar helstu áhugamál. Hún hefur líka fengist við það að teikna. 

Ágústa var söngkona í rapphljómsveitinni Kritikal Mazz sem gaf út samnefnda plötu árið 2002. Platan fékk tilnefningu sem besta íslenska hiphop platan á Tónlistarverðlaunum Radio X og Undirtóna. Trausti Júlíusson gagnrýnandi í Fókus sagði plötuna vera eina bestu hiphop plötuna sem komið hefði út á Íslandi.

Ágústa tók þátt í leiksýningum hjá Leikfélagi Kópavogs, til dæmis *Memento Mori*. Árið 2004 lék hún í Hárinu. Leikstjóri verksins var Rúnar Freyr Gíslason og tónlistarstjóri Þorvaldur Bjarni Þorvaldsson. Í hlutverki Bergers var Björn Thors.

Árið 2005 hlaut Ágústa og/eða Silvía Nótt, tvær Eddur á Edduverðlaununum. Silvía var valin sjónvarpsmaður ársins og þátturinn hennar Sjáumst með Silvíu Nótt var valinn skemmtiþáttur ársins. Ári seinna, það er að segja 2006, lék hún í bíómyndinni Mýrinni sem gerð var eftir samnefndri bók eftir Arnald Indriðason. Hún lék dóttur Erlends, Evu Lind sem er fíkniefnaneytandi. 

Árið 2008 tók hún þátt í undirbúningi að þróun skemmtiþáttarins Svalbarða, sem er þáttur í stjórn Þorsteins Guðmundssonar. Í þættinum er hún söngkona hljómsveitarinnar sem leikur tónlist milli atriða. Skrifar innslög sem og að leika í þeim sjálf með Þorsteini.  

Árið 2009 lék hún Bjarnfreði í kvikmyndinni Bjarnfreðarson í leikstjórn Ragnars Bragasonar.  Hún leikur einnig Margreti í kvikmynd Ólafs De fleur í framleiðslu Popoli, Laxdæla Lárusar.

Ágústa er í hljómsveitinni Sycamore Tree

## Ferill í kvikmyndum og sjónvarpsþáttum
Ske

**Ske** er íslensk hljómsveit sem er ættuð undan hljómsveitinni Skárren ekkert. Hljómsveitin hefur gefið út tvær plötur, *Life, Death, Happiness and Stuff* sem Smekkleysa gaf út árið 2002 og "Feelings are great" sem Smekkleysa gaf út árið 2004.

## Hljómsveitarmeðlimir
* Eiríkur Þórleifsson
* Frank Þórir Hall
* Guðmundur Steingrímsson
* Hrannar Ingimarsson

Á *Life, Death, Happiness and Stuff* voru þeir ásamt:
* Unu Sveinbjarnardóttur
* Kjartani Guðnasyni (Didda)

## Útgefið Efni
### Breiðskífur
* Life, Death, Happiness and Stuff (2002)
* Feelings are great (2004)

## Tengill
* Vefur hljómsveitarinnar
Bolungarvík (Hornströndum)

**Bolungarvík** (stundum ranglega nefnd **Bolungavík**) er eyðivík á Hornströndum, fyrir norðan Furufjörð og sunnan við Barðsvík. Hún liggur innan marka Hornstrandafriðlandsins.
Hillingar

**Hillingar** eru loftfyrirbrigði sem verða til þegar ljósbylgjur breyta um stefnu og spegla þannig mynd af himninum eða fyrirbærum í nágrenninu. Við hitabreytingar, s.s. þegar kalt loft rís upp yfir hlýrra loft, geta orðið til miklar hillingar vegna þess að heitt loft endurspeglar betur og þannig verða til hillingar þegar ljósbylgjan „beygir frá“ hitauppstreyminu, hvort sem það er heitur sandur eða malbik.
Rithöfundur

**Rithöfundur** er sá sem fæst við ritstörf; skrifar, semur eða ritar sögur. Framúrskarandi rithöfundar hafa sumir hverjir í sinni tíð, þ.e. á tuttugustu öldinni og síðar, hlotið ýmiskonar verðlaun og viðurkenningar fyrir ritstörf sín. Einna þekktust þeirra eru Nóbelsverðlaun í bókmenntum.

## Tengt efni

* Listi yfir íslensk skáld og rithöfunda
Gullknötturinn

**Gullknötturinn** (franska: *Ballon d'Or*) er viðurkenning sem franska knattspyrnublaðið *France Football* veitir þeim knattspyrnumanni sem hefur staðið upp úr á árinu.  

Verðlaunin voru veitt í fyrsta sinn árið 1956. Fram til ársins 1994 var kjörið einungis opið evrópskum leikmönnum, en frá 1995 hefur verið kosið um alla þá sem spila með evrópskum liðum, hvort sem þeir eru evrópskir eður ei.

Johan Cruyff, Michel Platini og Marco van Basten hafa allir hlotið verðlaunin þrisvar. Cristiano Ronaldo hefur unnið til þeirra fimm sinnum en Lionel Messi er hlutskarpastur með 8 verðlaun.

## Verðlaunahafar

## Tilvísanir
Ratatoskur

**Ratatoskur** er íkorni í norrænni goðafræði sem hleypur upp og niður stofn Asks Yggdrasils á milli drekans Níðhöggs, sem nagar rætur asksins, og arnar sem situr í efstu greinum hans og hefur milli augna sér haukinn Veðurfölni. Í Snorra-Eddu, Gylfaginningu, segir að hann beri öfundarorð á milli þeirra: 

:*Örn einn sitr í limum asksins, ok er hann margs vitandi, en í milli augna honum sitr haukr, sá er heitir Veðrfölnir. Íkorni sá, er heitir Ratatoskr, renn upp ok niðr eftir askinum ok berr öfundarorð milli arnarins ok Níðhöggs, en fjórir hirtir renna í limum asksins ok bíta barr. Þeir heita svá: Dáinn, Dvalinn, Duneyrr, Duraþrór. En svá margir ormar eru í Hvergelmi með Níðhögg, at engi tunga má telja*. 

Þannig segir frá Ratatoski í Grímnismálum: 

:Ratatoskr heitir íkorni, 
:er renna skal 
:at aski Yggrdrasils; 
:arnar orð 
:hann skal ofan bera 
:ok segia Níðhöggvi niðr. 

## Orðsifjar
Viðliðurinn í nafninu Ratatoskur, þ.e. *toskur* eða *toskr* merkir „tönn“ eða „skögultönn“ og er talinn samstofna fornenska orðinu *tusc* þaðan sem enska orðið ** (‚skögultönn‘) kemur.

Forliðurinn gæti átt skilt við Rati, sem er bor eða nafar í norrænni goðafræði. Einnig er hann talinn skyldur latnesku sögninni *rado*, *rodo*: krafsa. Sumir útskýra Ratatoskur sem: *tönn sem borar*. 

## Tilvísanir
Brussel

**Brussel** (sem hefur þrjú opinber nöfn, á frönsku heitir hún: *Bruxelles*, á hollensku: *Brussel* og á þýsku: *Brüssel*) er höfuðborg Belgíu, og þar að auki höfuðborg Flæmingjalands og frönskumælandi menningarsvæðisins í Belgíu, og aðalaðsetur flestra helstu stofnana Evrópusambandsins, vegna þessa er Brussel stundum kölluð „höfuðborg Evrópu“. Atlantshafsbandalagið hefur haft höfuðstöðvar sínar þar frá 1967 þegar það flutti þangað frá París. Borgin stendur inni í miðju landi.

Brussel-höfuðborgarsvæðið varð til í núverandi mynd við samruna 19 sveitarfélaga eða *gemeenten / communes*, en þau mynda enn sjálfstæðar heildir að flestu leyti. Ýmis önnur sveitarfélög renna einnig saman við þessa heild, þar má t.d. nefna Anderlecht og Waterloo. 

Bæði franska og hollenska eru opinber mál á höfuðborgarsvæðinu.

Vinsælt kennileiti borgarinnar er Manneken Pis, eða *Peðlingur piss* eins og hann hefur verið kallaður á íslensku.

-*Orðsifjar* borgarinnar eru ekki vitaðar með vissu en fremst er giskað á að heitið sé germanskt fremur en rómanskt og sett saman úr Broek -votlendi (sbr. enska brook -lækur & þýska bruch -mýri), og "salur". Sbr ennfremur Brooklyn af svipuðum toga.

## Myndasafn

Image:Королевский дворец в Брюсселе (Palais Royal de Bruxelles, Koninklijk Paleis van Brussel) - panoramio.jpg|Brusselhöllin
Image:Quai_au_Bois_à_Brûler_et_quai_aux_Briques,_Bruxelles.jpg|Tjörn hjá Sint-Kathrine
Image:Brussels Cinquantenaire R03.jpg|Eeuwfeestpark
Image:Brussel-Noord Train.jpg|Brussel-Norður Járnbrautarstöðin
Image:Brussel frá loftinu.jpg|Brussel frá loftinu
Image:Líkneski1 í Brussel.jpg|Líkneski hjá WTC í Brussel
Image:Place Charles Rogier in 2007.jpg|Piramide í Brussel
Image:Hertogstraat - Rue Ducale street in Brussels, Belgium, with the American Embassy.jpg|Stræti í Brussel
Image:Parc de Bruxelles4.jpg|Park van Brussel


## Tilvísanir

## Tenglar

* 
* Ýmislegt sniðugt um Brussel
Gabbró

**Gabbró** er basískt djúpberg og tilheyrir storkubergi. 

## Lýsing
Það hefur sömu efnasamsetningu og basaltgler (sem oft ummyndast í móberg), blágrýti og grágrýti en kæling þess við myndun hefur verið hægari. Gabbró er grófkristallað vegna þess að það storknar djúpt í jörðinni og kristallarnir hafa nægan tíma til að vaxa. 

## Steindir
Helstu steindir í gabbrói eru blanda af kalsíum-og natríumfeldspati og frumsteindirnar eru dökkar nema feldspatið. 
* Plagíóklas
* Pýroxen
* Magnetít
* Ólivín

## Útbreiðsla
Gabbrósteinn úr Hoffelli í Hornafirði er á  útveggjum lágbyggingar og súlum hábyggingar húss Seðlabanka Íslands við Sölvhólsgötu. Nokkur fjöll á Íslandi eru úr gabbrói: Vestrahorn, Eystrahorn, Þorgeirshyrna og Kolgrafamúli á Snæfellsnesi. Finna má lagskipt gabbró í Múlarnesi yst á Kjalarnesi.

## Heimildir
* 
* 
* Kristján Sæmundsson og Einar Gunnlaugsson (1999) *Íslenska steinabókin*. ISBN 9979-3-1856-2
* Þorleifur Einarsson (1994) *Myndun og mótun lands: Jarðfræði*. ISBN 9979-3-0263-1
Vestrahorn

**Vestrahorn** eða **Horn** (454 m) er fjall á Suð-Austurlandi á nesinu milli Skarðsfjarðar og Papafjarðar. Fjallið stendur milli Hornsvíkur og Papóss við opið úthaf um 10 km fyrir austan Höfn í Hornafirði. Það er eitt af fáum fjöllum á Íslandi sem eru úr gabbró.  Gabbró hefur stundum verið kallað *horngrýti* í hálfkæringi, vegna þess að það finnst við Vestrahorn og Eystrahorn.

Erfið og ógreiðfær gönguleið liggur milli fjalls og fjöru við Vestrahorn. Við rætur fjallsins og í fjörunni er mikið af gabbróhnullungum, þeir stærstu að stærð á við fimm hæða fjölbýlishús. Vestan við Vestrahorn gengur Stokksnes í sjó fram. Þar var eftirlitsstöð varnarliðs Atlantshafsbandalagsins til ársins 2000. Mikið er um sel á skerjunum fyrir utan ströndina við Stokksnes.

Vestrahorn tilheyrir fjalllendinu utan Skarðsdals en það fjalllendi er á náttúruminjaskrá. Það er fagurt fjallendi með margvíslegum bergtegundum og í Vesturhorni finnst bæði granófýr og gabbró.

## Jarðfræði fjallsins
Einu sinni var talið að gabbróið í Vestrahorni væri elsta berg á Íslandi. Síðar hefur komið í ljós að gabbróið er innskotsberg inn í eldra basaltbergi. Austast við Vestrahorn eru basaltlög, aðallega úr þóleiíti sem er elsta bergið við Hornafjörð, um 8 milljón ára gamalt. Innan um basaltið liggja innskotslög og stórir innskotahnúðar úr gabbró og granófýri, meðalgrófu og grófkristölluðu djúpbergi. Grófkorna djúpbergið er innskotaberg og yngra en þóleítbasaltið sem umlykur það. Gabbró-granófýrið er um 6,6 milljón ára gamalt.

## Sögulegir atburðir við Vestrahorn
Vestrahorn er á mörkum á landnámi landnámsmannanna Þorsteins leggs og Hrollaugs Rögnvaldssonar. Hrolllaugur var sonur jarlsins á Mæri í Noregi og bróðir Göngu-Hrólfs. Hann kom fyrst til hafnar í Reykjavík en fann öndvegissúlur sínar reknar á land við Vestrahorn og settist þar að.

Þann 6. mars 1873 strönduðu nokkrar franskar skútur við Vestrahorn í aftakaveðri.

Mynd af Vestrahorni er á frímerki frá 1991. Teiknari er Þröstur Haraldsson.

## Heimildir
*
Eystrahorn

**Eystrahorn** er fjall (756 m) fremst á Hvalnesi austan við Lón í Austur-Skaftafellssýslu.  Á  milli Eystrahorns og Vestrahorns er löng sandfjara og innan þess tveir firðir eða lón, Papafjörður og Lónsfjörður. Eystrahorn er snarbratt fjall, að mestu úr gabbró og líparít. Ýmsir málmar svo sem járn, sink, silfur og gull hafa fundist í fjallinu.

Fyrrum hét fjallið líka Hvalneshorn og Austurhorn.

Á Höfn var blaðið Eystrahorn gefið út.

## Tilvísun
Giovanni Spadolini

**Giovanni Spadolini** (21. júní 1925 – 4. ágúst 1994) var ítalskur stjórnmálamaður og forsætisráðherra Ítalíu í tveimur ríkisstjórnum, sá fyrsti sem ekki var í Kristilega demókrataflokknum, en hann sat fyrir Lýðveldisflokk Ítalíu.

Hann varð blaðamaður hjá dagblaðinu *[[Il Mondo]]* á eftirstríðsárunum og kenndi samtímis við háskólann í Flórens, heimabæ sínum.

Eftir að hann fór úr Róttæka flokknum yfir í Lýðveldisflokkinn, varð hann ritstjóri dagblaðsins *[[Il Resto del Carlino]]* í Bologna frá 1955 til 1968 og *[[Corriere della Sera]]* frá 1968 til 1972. 1974 varð hann svo öldungadeildarþingmaður fyrir Lýðveldisflokkinn og sama ár varð hann fyrsti ráðherra menningararfs og umhverfis (*Beni culturali e ambientali*) í ríkisstjórn Aldo Moros, sem heyrði undir menntamálaráðherra.

1981 samþykktu Kristilegir demókratar að hann yrði forsætisráðherra, sá fyrsti sem ekki var demókrati, eftir að hneykslið kringum frímúrarastúkuna P2 hafði neytt Arnaldo Forlani til að segja af sér. Í kosningunum 1983 náði flokkur hans í fyrsta skipti yfir 5% fylgi. Hann varð síðan varnarmálaráðherra í tveimur ríkisstjórnum Bettino Craxi.
Hvalnes

**Hvalnes** í Lóni er austasti bær í Austur-Skaftafellssýslu og stendur undir Eystrahorni. Hvalneskrókurinn var löggild siglingahöfn 1912. Þar var byggður viti árið 1954. Tyrkir komu á land á Hvalnesi árið 1627 en fundu ekkert fólk, því það var allt í seli.

## Heimildir
*
Skrúður

**Skrúður** er 160 metra há hamraeyja út frá mynni Fáskrúðsfjarðar. Þar sem hún er breiðust er hún 530 metrar en á lengd 590 metrar. Fjölskrúðugt fuglalíf er í eynni. Eggja- og fuglatekja var mikil í eyjunni fyrrum. Eyjan var friðlýst árið 1995. Skrúður er gerður úr basalti og súru gosbergi. Skrúður heyrir undir jörðina Vattarnes. Vestan megin við hann er eyjan Andey. 

## Skrúðsbóndinn
Samkvæmt þjóðtrúnni býr í Skrúðnum Skrúðsbóndinn, sem er vættur sem rændi sauðum bænda, sem létu fé sitt ganga í eyjunni. Skrúðsbóndinn seiddi einu sinni til sín prestdóttur til fylgilags. Sagnir eru til um að Skrúðsbóndinn hafi bjargað mönnum úr sjávarháska.

## Fuglalíf
18 fuglategundir verpa í eyjunni. Lundi er algengasti varpfuglinn þar en talið er að um 150.000 lundahjón byggi Skrúðinn. Svartfuglar eins og  langvía og stuttnefja eru algengir varpfuglar í eynni, en álka og teista eru sjaldgæfari. Súla hóf að verpa í Skrúðnum árið 1943 og hefur henni fjölgað jafnt og þétt. Fýll og rita eru algengir bjargfuglar í Skrúðnum.  Silfurmáfur, sílamáfur og svartbakur hafa sést í eynni. Þar hafa einnig sést æðarkollur, þúfutittlingar, maríuerlur, snjótittlingar, grágæsir, hrafnar, sæsvölur og stormsvölur.

## Skrúðshellir
Í eyjunni er sérkennilegt náttúrufyrirbæri sem er stór hellir, sem skiptist í tvo minni hella, þann ytri og þann innri. Fremri hellirinn er áætlaður um 3200 m² og sá innri 2600 m². Hellirinn er talinn vera um 125 metra langur, 85 metra breiður og mesta hæð hans er 22 metrar. Í hellinum er lundavarp. Fyrr á tímum var róið úr Skrúðnum og þá höfðust vermenn við í Skrúðshelli.

Þann 26. desember 1986 fórst tankskipið Syneta við Skrúðinn og létust allir skipverjar. Bubbi Morthens hefur sungið eigið ljóð um þetta sjóslys.

## Heimildir
* 

## Tenglar

* ''Skrúður (úr sóknarlýsingu)''; grein í Lesbók Morgunblaðsins 1945
Regína Ósk Óskarsdóttir

**Regína Ósk Óskarsdóttir** (f. 21. desember 1977) er íslensk söngkona. Hún tók þátt í Söngvakeppni evrópskra sjónvarpsstöðva 2008 sem meðlimur Eurobandsins með lagið „This Is My Life“.

## Ferill
Tvö ár í röð vann Regína söngkeppnina sem haldin var í félagsmiðstöðinni Árseli. Þá var hún 14 ára gömul en upp frá því var hún einsöngvari í skólakórnum í Árbæjarskóla út grunnskólagönguna. Því næst lá leiðin í Menntaskólann við Hamrahlíð.

Með skólanum lærði hún söng í Söngskóla Reykjavíkur og lauk þaðan 3 stigum á einu ári. Samtímis söng hún með sönghóp sem kallaður var Söngsystur. Þessi sönghópur kom fram við hin ýmsu tækifæri s.s á árshátíðum, í afmælum og í brúðkaupum. Söngsystur vöktu athygli á Hótel Íslandi þegar sett var saman söngskemmtun með ýmsum lögum, bæði erlendum og innlendum, og voru þær fengnar til þess að syngja í þessari sýningu. Sýningin var kölluð „Bítlaárin“ og ásamt þeim Söngsystrum sungu þar Björgvin Halldórsson, Pálmi Gunnarsson, Bjarni Arason og fleiri. Sýningin var mjög vinsæl og gekk á annað ár.

Regína tók þátt í söngkeppni MH 1996 og vann hana og fór þar með í lokakeppni Söngvakeppni framhaldsskólanna sem var haldin í fyrsta skipti í Laugardalshöllinni. Þar lenti hún í 2. sæti. Hún útskrifaðist sem stúdent 1997, frá Menntaskólanum við Hamrahlíð.

Fjórar úr Söngsystrum tóku sig til og fengu til liðs við sig fjóra hljóðfæraleikara og stofnuðu hljómsveitina 8-villt. Regína söng með henni í 2 ár og kom hljómsveitin fram út um allt land; þar á meðal var hún ein aðalhljómsveitin á Þjóðhátíð í Eyjum 1998. Eftir það sagði Regína skilið við hljómsveitina og snéri sér að öðrum verkefnum.

Regína nam við FÍH og lærði djasssöng í tæplega 1 ár hjá Tenu Palmer. Árið 1999 fékk Regína tækifæri á að komast í prufu í Borgarleikhúsinu fyrir *[[Litla hryllingsbúðin (söngleikur)|Litlu hryllingsbúðina]]* sem var verið að setja upp. Hún fékk hlutverk sem ein af götustelpunum ásamt Selmu Björnsdóttur og Heru Björk og var sýningin sýnd 65 sinnum. Regína tók einnig þátt í næsta söngleik sem settur var upp en það var *Kysstu mig Kata*. 

Árið 2001 tók hún þátt, ásamt Gospelkompaníinu, í Landslagi Bylgjunnar og söng þar lag eftir Jon Kjell Seljeseth sem heitir „Right There“ og lentu þau í 2. sæti. Þetta sama ár fór hún sem bakraddasöngkona í Söngvakeppni evrópskra sjónvarpsstöðva í Kaupmannahöfn með laginu „Angel“. Regína fór síðan í annað skiptið út í Eurovision árið 2003 með Birgittu Haukdal. Árið 2005 fór hún út með Selmu Björnsdóttur með lagið „If I Had Your Love“. Árið 2006 varð Regína Ósk í öðru sæti í undankeppninni hérlendis með lagið „Þér við hlið“. Regína Ósk ásamt Friðriki Ómari sem saman mynda Eurobandið, sigruðu árið 2008 með laginu „This Is My Life“. Þau kepptu saman í Eurovision í Belgrad í Serbíu og urðu fyrst Íslendinga til að komast upp úr undankeppninni frá því að slíkt keppnisfyrirkomulag var tekið upp árið 2004.

Regína Ósk hefur sungið inn á hinar ýmsu plötur bæði sem sóló og bakrödd með öllum fremstu tónlistarmönnum landsins.

## Útgefið efni
### Plötur
* *Regína Ósk* (2005)
* *Í djúpum dal* (2006)
* *Ef væri ég* (2007)
* *This Is My Life* (2008) (Eurobandið)
Skátahreyfingin

**Skátahreyfingin** er alþjóðleg hreyfing sem var stofnuð af breskum hershöfðingja, Robert Baden-Powell lávarði, árið 1907. Hugsjón hans var að búa til hreyfingu sem stuðlaði að líkamlegum og andlegum þroska ungmenna svo þau gætu tekið þátt í samfélaginu. Margt í skátahreyfingunni á uppruna sinn í *[[Frumskógarbókin]]ni* eftir Rudyard Kiplings sem á ensku kom út í tveimur bókum: *The Jungle Book* og *The Second Jungle Book*. 

## Markmið Skátahreyfingarinnar
Meginmarkmið skátahreyfingarinnar er að veita ungu fólki tækifæri til að verða sjálfstæðir, virkir og ábyrgir einstaklingar í samfélaginu með því að stuðla að uppeldi og menntun með lífsgildum sem byggja á skátaheitinu og skátalögunum. Leitast er við að skapa betri heim þar sem hver einstaklingur hefur tilgang og gegnir mikilvægu hlutverki til uppbyggingar samfélagsins.

## Skátadagurinn
Skátadagurinn er haldinn hátíðlega um allan heim þann 22. febrúar ár hvert. Dagurinn er haldinn í tilefni þess að þann dag árið 1857 fæddist Lord Baden Powell, stofnandi skátahreyfingarinnar. Á Íslandi hefur verið sú venja hjá flestum skátafélögum að vígja inn nýja skáta og gera þá fullgilda meðlimi skátahreyfingarinnar.

## Bandalag íslenskra skáta
*Aðalgrein: [[Bandalag íslenskra skáta]]*

Bandalag íslenskra skáta (BÍS) eru landssamtök skáta á Íslandi og regnhlífarsamtök fyrir íslensk skátafélög. BÍS er aðili að heimssamtökum skáta, WOSM og WAGGGS. BÍS rekur *Skátamiðstöðina* sem staðsett er í Reykjavík og er þjónustumiðstöð fyrir skátafélögin í landinu, auk þess að vera aðalmálsvari skátahreyfingarinnar gagnvart erlendum og innlendum aðilum eins og stjórnvöldum, öðrum félagasamtökum og einstaklingum.

## Tenglar
* ''Nítíu skátaár''; grein í Morgunblaðinu 1997
* ''Skátareglan vill gera börnin að góðum og gildum borgurum''; grein í Morgunblaðinu 1953
* ''Skátamótið í Þrastaskógi''; grein í Morgunblaðinu 1925
* ''Skátabúðir í Laugardal 1928''; grein í Lesbók Morgunblaðsins 1928
Oakland

**Oakland** er borg í Kaliforníu í Bandaríkjunum. Hún var stofnuð árið 1852 í kjölfar gullæðisins í Kaliforníu um miðbik 19. aldar. Borgin er staðsett við austurströnd San Francisco-flóa og heyrir undir Alameda-sýslu. Samkvæmt opinberum tölum voru íbúar alls 440.646 1. apríl 2020.

Helstu kennileiti eru Bay Bridge sem tengir Oakland við San Francisco og Port of Oakland sem er ein stærsta innflutningshöfn Bandaríkjanna á Vesturströndinni. Einnig er vert að geta The Coliseum, heimavallar Oakland Athletics.

## Íþróttir
Oakland er heimaborg bandarískra stórliða.
* Oakland A´s (hafnabolti)
* Oakland Raiders (amerískur fótbolti)
### Áður
* Golden State Warriors (körfubolti) - 1971 til 2019

## Háskólar
Helstu háskólar í Oakland og næsta nágrenni eru:
* Oakland University
* UC Berkeley
* CSU East Bay

## Tilvísanir

## Tenglar
*
Menningarkreppa

**Menningarkreppa** er ástand sem skapast í samfélagi þegar innan ríkjandi menningar- eða siðakerfis koma svo margar nýjar hugmyndir, hugsjónir og breytingar að hið ríkjandi kerfi megnar ekki að melta með sér allt hið nýja. Átök grískrómverskrar menningar og kristni í fornöld, endurreisnartíminn í Evrópu og umbrota- og krepputímar í tengslum við upplýsinguna og iðnbyltinguna eru dæmi um menningarkreppu.

## Heimild
*
Sófistar

**Sófistar** (forngríska: σοφιστής, *sofistēs*) eða **fræðarar** voru viskukennarar og róttæklingar í Grikklandi til forna. Hugtakið er dregið af gríska lýsingarorðinu σοφός, *sofos*, sem merkir „vitur“. Sófistar ferðuðust borga á milli og héldu námskeið og þénuðu sumir vel á kennslunni. Þeir voru sannfærðir um að margt sem talið var heilagt að gömlum sið og talið liggja í eðli hluta væri í raun merki um mannlega hagsmuni og afleiðing af mannlegum ákvörðunum. Þeir gagnrýndu kynþáttafordóma, þrælahald og kvennakúgun. Hafa ber í huga að sófistarnir voru sundurleitur hópur sem hafði ólíkar skoðanir um margt.

## Almenn æðri menntun
Sófistar áttu snaran þátt í að móta evrópska menntun og mótuðu hugmyndir um almenna æðri menntun. Þeir lögðu áherslu á málfræði, mælskulist og rökleikni. Málfræði þýddi hjá þeim þekking á málinu, uppbyggingu þess og réttri notkun, mælskulist táknaði listina að flytja ræðu á lýtalausan hátt og rökleikni þýddi hæfileikann til að nota rök í málflutningi.

## Mælskulist og rökbrellur
Sófistar lögðu áherslu á hið ytra form og létu málefnið víkja fyrir framsetningu. Þeir reyndu með rökbrellum og mælskulist að sigra andstæðinga í rökræðum. Það komst á sá orðrómur að þeir væru meistarar í að gera svart að hvítu. Þessi áhersla sófista á rökvísi er sprottinn upp úr afstæðiskenndu lífsviðhorfi þeirra. Sumir sófistar trúðu ekki að til væri hlutlægur sannleikur eða algerlega bindandi siðferði. Þetta snerist svo upp í grímulausa einstaklingshyggju þar sem frelsi var túlkað sem hömluleysi og réttlæting þess að sá sem færi með  völd hefði einnig réttinn sín megin.

## Sókrates
Sókrates trúði því, öfugt við sófista, að sannleikurinn væri til og unnt væri að finna hann. Sókrates var frábrugðinn sófistum að því leyti að hann tók ekki fé fyrir kennslu sína og hann fullyrti ekki að hann væri vitur.

## Varðveitt þekking um sófista
Það sem vitað er um sófista er einkum umsögn um þá í ritum andstæðinga þeirra og þá sérstaklega Platons og Aristótelesar. Á seinni hluta 5. aldar f. Kr. var orðið „sófistar“ notað til að lýsa óskipulögðum hópi hugsuða sem notaði rökræður og mælskulist til að kenna og sannfæra aðra. Þessir hugsuðir fengu oft háar greiðslur frá nemendum því stjórnkerfi í Aþenu var þannig uppbyggt að mikilvægt var að vera mælskur og rökfimur. Prótagóras er talinn fyrsti sófistinn. Aðrir þekktir sófistar eru Pródíkos, Hippías, Þrasýmakkos, Lykofron og Antifon.

## Heimildir
* 
* 

## Tenglar
*
*
*
*
Solano-sýsla (Kaliforníu)

**Solano-sýsla** (enska: *Solano County*) er sýsla í Kaliforníu í Bandaríkjunum. Hún var stofnuð árið 1850. Höfuðstaður Solano er Fairfield, aðrir þéttbýliskjarnar eru Benicia, Dixon, Rio Vista, Suisun City, Vacaville, Vallejo, utan þéttbýlis. Benicia var höfuðstaður Kaliforníu frá 1853-1854.

Meðal helsta iðnaðar má nefna þjónustu, verslun, framleiðslu og landbúnað. Framleiðendur sælgætisins "Jelly Belly" hafa höfuðstöðvar í Fairfield. Þar má einnig finna Anheuser-Busch verksmiðju (Budweiser bjór). 

Í Suisunflóa, milli Solano og Contra Costa er hægt að sjá hóp gamalla herskipa sem hafa verið tekin úr notkun. Á meðal þeirra má þekkja orrustuskipið USS Iowa, sem er eitt síðasta orrustuskip sem var tekið úr notkun í heiminum. 

## Tilvísanir

## Tenglar

*